
Juvenilja





Váji i bylbylit

I

Po shkrihet bóra

Dimni po shkon;

Bylbyl i vorfen,

Pse po gjimon?

Pushoj murrlani

Me duhí t’vet:

Bylbyl i vorfen,

Çou, mos rri shkret.

Gjith fushët e malet

Blérimi i mbëloj;

Livadhi e pêma

Gjith kah lulzoj.

Nder pýlla e ograja,

N’ mâ t’mirin vênd,

Me rreze dielli

Po e gëzon gjith kênd.

E tuj gjimue

Shkon rreth e rreth

Nji prrue qi véret

Rrjeth neper gjeth.

Â çilë kafazi

Bylbyl, flutrò

Nder pýje e ograja

Bylbyl, shpejtò.

Kerkush mâ hovin

Atjè s’ta pret;

Me zeher hajen

Kerkush s’ta qet.

Kafaz ké qiellin,

Epshin pengim;

E gjith kû t’rreshket

Shkon fluturim.

Neper lamije

Ké me gjetë mel;

Per gjith prêndvéren

Njajò buk t’del.

E kúr t’zitë edi

Nder prroje pi;

Te njatò prroje

Qi ti vetë di.

Tash pá frigë çerdhen

E bân n’ndo ’j lis;

Nuk jé si i nieri

Qi nuk ká fis.

E kúr t’vîn zhegu,

Kúr dielli shkon

Ti ké me këndue

Si ké zakon.

Rreth e rreth gjindja

Me t’ndie rri;

Prei asì vêndit

Dahen me zi.

Â çilë kafazi,

Bylbyl, flutrò;

Nder pýje e ograja,

Bylbyl, shpejtò.

Nder drandofille

Nder zamakë nga;

Kû qeshet kopshti

Idhnim mos mba.

Po shkrîhet bóra,

Dimni po shkon

Bylbyl i vorfen,

Pse po gjimon?

II

Por váj! se ’j dimen tjetrë

Paske, o bylbyl i shkreti,

Pá dá tý zêmra t’treti

Mbas vájit qi t’rrethon.

Me lulzim t’vet prêndvéra

Tý s’ta pertrîn gazmêndin:

Jo kurr s’e njifke shêndin,

Bylbyl, qi po vajton.

A thue po kján, se çerdhen

Ta ká shkatrrue skyferi?

A thue po kján, o i mjeri,

Se me rrnue gjáll s’ké mèl?

Ndrrojn’ edhè stinët e motit,

E per gjith ças ndrron éra:

Mbas dimnit vjen prêndvéra,

Mbas bórës blerimi del.

Veç ti me idhnime t’tuja

N’ zêmer gjithmonë po pîhe,

E dit’e natë po shkrîhe

Mbas vájit qi t’mundon.

Kúr â tui ardhun drita

Ndíhet tui këndue shpêndi,

E n’ kângë i duket shêndi

Qi zêmren ja gazmon.

Njeti nder pêmë, nder lule

Shkon e flutron bylbyli;

N’ at érë qi nep zymyli,

Vjollca e zamaku nget.

Por tý n’ kafaz t’shterngueshem

Tý t’paska ndrye mizori,

E kurr nji herë nuk t’xori

Me t’lëshue kû zêmra t’thrret.

Ti kurrnji kangë s’ja këndove

Diellit kúr nadje çohet;

Zêmra me váj t’coptohet

E me pajtue nuk don.

Ndoshta kujdesi i t’tújve

Gjith ket idhnim ta qiti,

E shêndin ta shutiti

E vshtira qi i mundon.

T’burguem i bâni gjindja

Veç perse donë me ndie

Njat zâ qi lëshojnë me hije

Qi t’kënaq e qi t’bân rob.

Çdo krajl i madh nder shpija

Tý t’mba m’ u thanë i veti;

Vetë bukurija, o i shkreti,

Kênka per jú nji kob.

Persè tu ndêja e t’mëdhajve

Nji shpênd i vogel s’ndalet;

Shpêndit i kande malet,

Çerdhen e t’parve do.

Me at zânin tând t’permállshem

Ndoshta ti ankon këto t’vshtira:

Deri sá t’kthejn’ e mira,

Bylbyl, pá prâ gjimò.

III

Por njaj váj qi jé tui lëshue,

Bylbyl, zêmren ma copton;

Dit’e natë rrij tui prigiue,

Váj per mue! kush mund t’ngushllon?

Gjâma e jote â porsi ankimi

I nji fëmijës qi vetun mbet:

Gjâma e jote â si shungllimi

I nji t’zezës qi gjâ s’e pret.

Porsi dnesë me futë ne krye

Nana e shkretë qi mbet pá djelm;

Njashtû tine rrî tui shfrye

Njat idhnim qi t’u bá helm.

Puna jote, o i mjeri m’ mbyti

E kerkund nuk m’ lên pushim;

Shkoj nji muej, po shkon i dyti,

T’zezat t’tuja s’kan mbarim.

Tesh nder arë lulzoj qershija,

E me bórë dimni po shkon:

Kurr s’mbarojnë t’zezat e mija,

Gjama e jote kurr s’mbaron.

Si t’burguemit n’ ishull t’détit,

Kû tallazi thekshem vret,

O t’vín t’ftoftit o t’vîn t’xetit,

Vaji zêmren ja pelset;

E pá prâ n’ ankime t’veta

Vajton fisin qi lerg la;

E tu fëmija i shkon si zhgjeta

Mêndja e shkretë se mbet pá ta;

Njashtû ti rri tui vajtue

N’ njat kafaz qi shungullon;

Fisin tând rri tui mêndue

T’zin atdhé qi s’e harron.

Per fat tând, per zogj qi kishe

Ndoshta zêmrâ, i mjeri, t’dhêmb;

Me e pasë dijt’te mjerët kû rrishe

Kërkue t’kishin gêmb mbí gêmb.

Me e pasë ndie njat zâ qi lëshoshe,

Me e pasë ndie njat vajin tând,

Kishin ardhë kûdo qi t’shkoshe,

T’kishin lypun kând e kând.

Njat váj tândin tui kujtue

Pa mbyllë sŷt kan shkue sá net;

Pvetshin hânen tui gjimue,

Pvetshin hýjt per prínd te vet.

Por aj kob qi hâna e dijti

E njaj váj qi hylli pau,

T’shkretve n’ vesh kurr nuk ju mbrrîjti,

E kurr zêmra nuk ju dau.

Me dijt’hyjt me bisedue,

Me pasë sy qi me dérdhë lot,

Vajin tând ju kishin prue,

T’kishin kjá per jet’e mot.

Neper fush’ e neper shpija,

Me zití qi s’nep afat,

Rreth e rreth t’kishin ardhun fëmija,

Kjámun t’kishte i ngriti fat.

IV

Por ça ká toka, bylbyl, ndrron moti;

Ankimi e váji nuk âsht i zoti

Per gjithmonë zêmren me na çoptue;

Fillò me gëzue.

Mbas bóret t’dimnit çilet prêndvéra;

Nji ditë nuk gjindet qi s’po ndrron éra;

Sêndet qi patme janë tui mbarue;

Fillò me gëzue.

Tui dnes’ i vorfni se e mbluene t’kijat,

Me ankime t’veta mbushë rrugët e shpijat;

Lecim por s’mbramit gjên tui punue:

Fillò me gëzue.

Kjájn’ fëmijn’ e dekun prindt e shkretnuem

Me ’j váj qi duket se s’ká t’pajtuem;

Por zêmren moti jau ndrron tuj shkue:

Fillò me gëzue.

Nder ishuj t’detit kján i burguemi

Per fmijë, per grue qi s’shef i shuemi;

Por prap durimi ká me ja prue;

Fillò me gëzue.

Shpênd tjerë burgosi sá herë mizori,

E rishtas jashta dikúr i xori;

Nder fush’ e male janë tui flutrue:

Fillò me gëzue.

Flutrojnë nder male, flutrojnë nder lule,

Flutrojnë kû çerdhen motit e ngule,

E kangët e parshme nisin me këndue:

Fillò me gëzue.

Nder zogj qi kishe ndo’j herë do t’hasin,

Nder pêmë, nder lule bashkë me’ta ngasin;

Per tý të vorfnuemit rrijnë tui shpnesue:

Fillò me gëzue.

Bylbyl, ky shekull ór’ e ças ndrrohet:

Bijnë poshtë te nêltit, i vogli çohet;

Edhè natyra po don m’ u ndrrue:

Fillò me gëzue.

Krajlnít mâ t’moçmet ndrrohen me t’réja,

E nji mij’ popuj ránë porsi rrfeja;

Po kthen motmoti qi pat mbarue:

Fillò me gëzue.

Porsi motmoti ndrrojmë dhe na vetë,

Herë herë gazmohna, herë rrijmë te shkretë,

Por vaji e ankimi kan per t’u shue:

Fillò me gëzue.

Mbas vájit t’tashem ká me t’ardhë shêndi,

Ka me ta shëndoshun zêmren gazmêndi;

Per máll, si motit, zânë ké me e lëshue;

Fillò me gëzue.

Kúr t’shkojsh nder fusha, kúr t’shkojsh nder male,

Afer shpís s’ ême hovin tand ndale;

Mahnit’, at zânin tand tui prigiue,

Kam per t’u gëzun.






I tretuni

I

Me shí pshtjellun acarija

Permbî bjeshkë po shungullon;

E prei maleve stuhija

Ujët e détit e pervëlon.

Mal e rê, porsi dy zdapa,

Ngrehin luftë qi gjâ s’e pret;

Gjimon moti e par’e mbrapa

Mndershem rrféja po kerset.

Por këjo gjâmë qi bân natyra,

Këjo duhí qi s’ká pushim,

E kësaj zêmres â pasqyra,

Â pasqyra e vájit t’im.

Porsi’j ujk qi naten turret

E mbas deleve luron,

Kerkon mal e kerkon shkurret

Déri sá ndo’j vath’e rmon;

Kênka thanë m’u lëshue mizori

Mbî krye t’êmin pá nji faj;

Kênka thanë me pshtue fajtori

E me hup kush s’â si aj.

E me lanë njat vênd qi driten

E këtij shekullit m’perftoj,

M’u largue prei asish qi m’rriten,

Qi kurr zêmra s’i harroj.

O ti diell, qi pá nji hije

Mbi Bjeshkë t’Nêmuna shkelxên

Per mue ndoshta atà shkambije

S’ké me i shndritë kah shkon e vjen.

Val’ e Drinit rrotullore,

Qi per mal e fusha bje;

E ti e Buenës rrjedha qetore,

Jo, s’do t’m’shifni kurr atjè.

Por si rê qi tretë duhija

M’ikë, o shqype, vêndi i jot;

E kurr mâ nder ditt e mija

Ndoshta n’tý nuk piqem dot.

Lamtu mirë, o mori Shkodrë!

Lamtu mirë, o ti Cukal!

Zhduket Buena nen nji kodrë

Zhduket Drini nen nji mal.

Lamtu mirë, o ti nanë shkreta

Qi me t’vshtira m’rrite kaq,

N’kohë mâ t’mirë per tý un treta,

Kúr pleqnija kerkon paq.

Veshn’ju lule, qi ju vûna

Me kujdes n’at kopshtin t’êm;

Tretni, zogj, qi ’i ditë ju xûna

Tui flutrue gêmb mbi gêmb.

E ti grunë, qi muell buqari

Me djersë t’ballit e t’punoj,

Thai per hânë, o te mbloftë bari,

Se un tý kurr mâ nuk t’kerkoj.

Por ju, dele, qi blegroni

N’bjeshk’e n’vrrí me tuba shpesh,

Shton’ju, shton’ju e lerg m’i çoni

Per tregtarë do bashka lesh.

Hapi n’bjeshkë, çetinë mbretnore,

Hapi gêmbat, kând e kând;

Trashu, shparth, me trup e lëvore,

Lëshoju, bré me at shtatin tând.

Ndoshta ’j ditë n’nji breg te thyeshem

Ndo’j lundric’ o’j barkë shtegton;

Drûnin t’uej, per shêj t’mallënjyeshem

Barka o lundra ma difton.

II

O terr i kësáj shpélles,

O hekra t’shterngueshme,

Ju falem! mâ t’kthélles

Nder gropa t’shêmbtueshme,

I falem, se shqimit

Ju m’hiqni trishtimit.

Ky diell, qi këtû shifet

S’â dielli i Shqypnís;

Kjo dritë qi këtû njifet,

Â fundi i terrsís,

Nuk flet jo, shqyptari

Si ndihet këtû pari.

E kândshme si véra

Kúr çilin bylbylat;

Permállshem si éra

Qi napin zymylat,

Nder lule mâ s’ parit,

Â giûha e Shqyptarit.

Bylbyla, qi s’ ndihni

N’ket t’mjeren shkretí;

Zymyla, qi shkrîhni

N’ket t’madhe thatí

Pa mujtë me lulzue,

S’â vênd ky per jue.

Ju njeti galdoni:

Kû â flladi i pelqyeshem,

Kû qetas del kroni,

Kû gurra del rrmyeshem,

Zymyli n’kopshtije

Terbohet nen hije.

Ograja bleroshe,

Kodrina t’lulzueme,

Ti njeti kerkoshe,

O shpêz’ e bekueme,

Njat kangë, jo me shfrye

S’ â vênd ky per tye.

Këtû váji e trishtimi

Veç ndihet nder shpija;

Këtû ndihet … tingllimi

I hekrave t’mija,

E gjama e nji t’shkretit

Qi merr vala detit.

III

Po këndon nji djalë te bregu

Permállshem si tui kjá;

As muzgu i natës as zheku

S’mundet andej me e dá,

Si váj gjithkahë i shkote

Zâni neper shkambîj.

Pshtetun mbi bërryl kah dédi,

Kû s’shifet gjâ, me sy

T’perlotshem kqyr’, e n’vedi

Duket se do me ndry

Nji sênd qi mbrênd’ i vëlote

Si grêtha o si gjarpîj.

Këndote nji fushë t’punueme

Me grunë e me barishta;

Këndote nji shpí t’vorfnueme

Kû vajton mbrêndë ferishta,

Vajtojnë dý goca t’mjera

Me nji kunatë t’pá fat.

Ndîhèj si ’j zâ qi fiket

Létas n’gjith at shkretí;

Si nji percjellë muzhiket

Dukej ankimi i tij;

Si zâ lahutet qi éra

E tretë prei kësollet n’shpat.

Ah! pásh at vâj qi t’grîni!

Mos e ndal kângen djalë,

N’zêmrë nji gëzim m’pertrîni

Njaj vai i yt, nji fjalë

T’âmblë si ndesha e mikut

Qi zêmren ta gazmon.

Per atdhé tand ti, vetun

Neper shkretí t’këtij vêndit,

N’zêmrë pelset, i tretun

Lerg shpís e lerg gjith sêndit,

O djalë, e n’frymë t’denikut,

N’furí t’kësáj érës vajton.

Janë xhevahira, o i mjeri,

Lott qi t’kullojnë per dhé;

E permbî mjaltë â vëneri

Qi t’turbullon n’at fé;

Jan’ár e gûr t’páçmueshem

Per nji kunorë n’krye t’at.

Ndoshta’j tallaz qi avitet

Tesh merr prej lotsh nji pikë,

E valë mbî valë prei dritet,

Me njallë nji uzdajë qi â fikë,

Kalon e’j shêj t’lakmueshem

I çon t’shkretnuemit fat.

IV

O lejlek, o shpênd udhtár,

Qi prei slargut jé tui mbërrî,

Pàsh njat frymë qi merr e t’bár,

Ndalu ’j herë n’njiket shkretí,

Nji fjalë t’vetme due me t’pvetë,

O lejlek, o shpênd i shkretë.

Ndoshta ti kah jé tui ardhë

Atdhén t’êmin e kalove,

Fushat t’ona me krahë t’bardhë

Kodrat t’onat i kerkove;

Ndoshta n’Drî ké lá atá fletë,

O lejlek, o shpênd i shkretë.

Edhè un n’kopshtije t’mija

Nji lejlek dikúr kam pasë;

Per gjith ditë tui m’ardhë te shpija

Para deret e kam hasë;

Vîte lét te e mjera nanë,

Vîte e lŷpte’j sênd me ngranë.

E nan-zeza nuk pritote

Fqinit t’vet me ja mbajtë besen;

E per ditë me ça i teprote

Zogut t’bardhë i shtrote truesen;

Hate e pite ashtû gjith vérës

Aj lejlek, e u falte ndérës.

Une vetë me njat fatzí

Nd’ oborr t’shpís sá herë kam ndêjun;

Rrishe e luejshe neper shpí

Pá u merzit’e pá ja mêjun,

Nji pecë t’kuqe i pata qepë

N’kâmbë t’errmaktë qi kishte repë.

Oh! me e pá nji ditë n’këto vênde!

Me dijt’aj i mjerë per mue!

Ne ’j mij’ t’pvetuna e mij’ sênde

Kishe i mjeri me e rrethue,

Kish ta shof nji herë! . . . aj vetë

Kênke ti, lejlek i shkretë.

Mirë se vjen! Vetë Perêndija

T’paska prûmun nder kto vênde;

Se me tý gjith Shqyptarija

Fluturim mue m’erdh, e n’mênde

T’tânë me ’j herë njaj dhé m’pertrîhet,

O lejlek, kû Shqypja ndîhet.

Ah! m’kallxò, kallxò të verteten,

A lén dielli edhè mb’ at ânë?

A xhixhllojnë, si paras, n’t’shkreten

Shqyptarí e hyj e hânë?

A lulzojnë me lule t’érshme

Mal e fushë si n’kohë t’at-hershme?

Per njat plakë qi me buk t’rriti

M’diftò, zog, a mund t’qindrojnë?

A thue kâmben jasht’e qiti

Nder kopshtije qi lulzojnë,

Rreth e rreth tui lypë me sy

Diç qi n’zêmrë ká pá shfry?

Gjamët, e saja tui ushtue

A i ké ndie neper at shpí,

Kúr shkon diten tui ankue

Nji djalë t’shkretë qi e la n’pleqní?

Nji djalë t’shkretë qi e mjera bori,

Qi n’dhé t’huej ká tretë mizori.

Atjè prap n’at çerdhen tânde

Ké me kthye, lejlek, n’prêndvérë;

Njatò vênde qi t’i kânde

Ké me i pámun edhè ’j herë:

E n’at shpí kû askurr s’ u trême,

“Fal me shëndet” m’i thuej nanës s’ ême.

Thuej se e pásh n’udhtime t’mija;

Pertè détin n’nji shkretí;

E kurgjâ n’ankime t’tija,

Per pos nanës nuk i kam ndie,

Thuej: per tý veç kishte drojë,

Thuej … por ça? ti jé págojë!

V

Nuk kalon nji nat’e nd’ ânderr,

Porsi zhgjânderr,

E shof nanen këtu per brî;

Me krye vjerrtë, me lot per sy

Rri tui shfry

Njat idhnim qi do me e grîe.

Ndêjun m’duket prep te votra,

Kû me motra

N’dritë t’kandilit qepte e arnote;

Por njat gaz nuk ká qi i shndritte

Kúr goditte

Petkat djalit e shêndote.

Kqyrë njat vênd kû mbramje rrishe,

Kúr nuk kishe

Fije idhnimit neper ftyrë,

E ngurron si t’kênke gurit,

E, pshtetë murit,

Lott i dalin rrkajë tui kqyrë.

T’kishe dekë mâ mir’, o i mjerë,

Thote sá herë,

Afer nanës qi t’desht e t’ruejti;

T’kishe mbyllë me duer te mija,

Këtû te shpija,

Njatà sy qi mordja shuejti.

Afer vorrit tând nan-shkreta,

Porsi bleta,

Ishte sjellun tui gjímue;

E n’at bár qi kishte qitë,

Per gjith ditë,

Ndonji lule kish kerkue.

Po nji lule, o dashtení,

Qi kish bî

Per mjedis te zêmres s’ ote.

Kishe mbledhë nji fije bîmet,

Qi prei dhimet

M’ishte dukë se djali m’çote.

Kjo pelhurë qi vetun mbëlova

E punova

Nat’e ditë kurr pá ja mêjun,

Kishte mbëlue kocîjt e mí;

Por per brî

Djalit t’êm i kishe ndêjun.

E mandej, si del nji krue

Tui bumue

Rreth e rreth prei brîjes s’ malit,

Rrkaj’ i ulen lott per rrudha,

— Nuk âsht udha,

Nanë, m’u idhnue per t’zeza t’djalit.

Kúr n’ket shekull n’drit’e qite,

Kúr e rrite

Me njat mûnd qi nep hitija,

“Nji nanë tjetrë, thoshe, ké,

Bír n’ket dhé,

Nana e jote â Shqyptarija.

Mênd e zêmrë per tê shkrîji,

E pertrîji

Nâm e lavd kúr t’i vîn dita”.

Mbas fjalësh t’tua per herë shkova,

E t’ndigiova:

Shqyptarín nuk e korrita.






Ândrra e jetës

Trina

I

Molla t’kputuna nji deget,

Dý qershija lidhë n’nji rrfanë,

Kû fillojnë kufît e Geget,

Rrijnë dý çika me nji nanë.

Krekcë e bré perzie me lisa

Rriten rrotull me çetinë,

Plepa t’but’ e qeparisa

Mbëlojnë e veshin at ledinë.

S’ushton mali prei baktijet,

S’fryn murrlani me duhí;

Paq i kthílltë prei Perendijet,

Paq prei nierit e qetí.

Gurra e lugut veç ushtote

Si lahutë me kângë kreshnike;

E nder pêmë bylbyli këndote

Valle darsmet e fisnike.

Ngreh, bylbyl, n’at hije valle,

Ushtò, gurrë trimneshë, n’shkâmbije;

Búlk i nates, kungallë, qi talle

Neper gêmba e per lamije,

Këndoni këndoni! Veç prei stanit,

T’ardhmen Trina mbrámje n’shpí,

Tui blegrue nji kîj mbas zânit

T’deles nanë keni me ndie.

Veç prei plehit gjel kokoti,

Me njat zâ qi s’ndrron kurr-herë,

Ká m’u gjegjë se â tui ndërrue moti,

Se â tui çue nji tjetrë érë.

II

U ndie nji zâ te shtegu:

Cicé! del se erdh murgjina,

E mbrapa po vjen Trina

Me ’j qingj te sykes ngryk.

E duel me mjelcë te burgu

Lokja, xuer viçin jashtë,

E shega, e létë, si kashtë,

Tui kcyemun u berlyk.

Ju suell oborrit rrotull

Tu’ u hjedhë me bisht perpjetë;

Deri sá plaka vetë

Rrshanë tu murgjina e çoj.

Moli, tui këndue lopen,

Tui pritun viçin prórë;

E tambli, bardh si bórë,

Permbrênda mjelcës ngufoj.

Mandej muer kîjin pezull

E u vû me syken n’sanë,

Sá çote tamblin anë

Zoga me xé do pak.

Muer edhè krânde e cokla,

E Trinken muer per brí:

Ish lodh: i dhimte nd’ ijë,

E kishte mollzat gjak.

Vûni do krânde n’votrë

E fryni n’zjerm qi ish ndalë;

Thej pshesh me tambel valë,

E mbushi kupet plot.

Pshesha me kollomoqe,

T’mirë edhè per zotní,

Kúr don per rob e shpí

Me i fal’ i madhi Zot.

E hangri Zoga shieshem,

Por Trina s’hangri gjâ,

As lokja, qi ishte vrâ

Mbas çikës, nuk hangri dot.

Por tìrte ndêjë te votra,

Tui kqyrë me zêmer t’plasun;

Tui nduk’ at shllungë te rrasun

Ju mbushshin sýt me lot.

Kúr nji mbas nji pranë zjermit

U lodhne gjûmit fëmija,

U çue, e t’dy, si kîja,

Mbî t’shtruemen i vêndoj.

E tírte prep te votra;

Pêj tírte per xhubleta;

E i dukej se tu këneta,

Se n’shpélla me drangoj,

Tírshin dhè shtojzavallet

Tui luejtë pá-mêjun gishtat;

Siellshin me pleq ferishtat,

Ndoshta edhè fëmijn’e vet?

E shkoj me i pá, tui pritun

Driten e pishës me dorë:

Ngrykas, si dy qellorë

Me krahë pá pupla, i gjet.

III

Cicé, shkâ ka sot Trinka

Qi po priton m’u çue?

Zgjoje me dalë me mue,

Me lëshue baktín e vet.

— Bij’, mos e prek, se njomja

Tash â tui folë me Zojen;

Lên zân e mos çil gojen

Se e lumja Zojë t’bertet.

Qe prifti, nanë, qe dajat

Mbas tij me qíri n’dorë;

Katundca me malcorë

Sá shpija nuk i xê.

— Rri, bij’ se sunte Trinka

Po shkon me bûjtë te Zoja;

Merri këto lule e çoja

Së lumes dhuntí per tê.

Zoga

I

Nper ograjë po këndojnë bylbylat

Si tu’ u prrallë me shoqi shojnë;

Drandofilleve zymylat

T’kandshmen erë dhuntí ju çojnë,

E nalt n’qiell mâ e bukur hâna

Rreze t’paqta shkon tui shkrî;

Maje bjeshkve fillon Zâna

N’valle shoqeve m’u prî.

Lodhë prei végësh, prei rranjesh shpijet,

Si u bâ natë, ndêj Zoga n’votrë;

Ndêj m’u xé me drû dullijet

Qi kish bâ nper mal, pá motrë!

E kuvêndte me nanë locen,

Si pergjûmshem, ndonji fjalë,

Déri sá brî votrës gocen

E muer gjûmi dal ka dalë.

Fjet brî votrës; e kúr shkëndija

Shndritte at fëtyr’ te pá travajë,

Ejëll prei qiellet ulë te shpija

Dukej faret fëtyra e sájë.

Herë n’at gjûmë tui qeshun dukej,

Si m’u falë herë doren çote;

Herë permállshem n’védi strukej

E n’fëtyrë gjaku t’tân’i vëlote.

(Ngrîmun n’ár, mbî’j pullalí,

Nen balkue nji beg kish dalë;

Holl’e i giatë porsi silví

N’rrugë nen gardh ish dukë nji djalë.)

E nan-bardha tui shikjue

“Flêj me êgjuj, thotë, o bí,

Pushò shtatin me i ndimue

Lokes s’ate neper shpí”.

II

Prei nen nji tjegllet kish dalë si ’j trá

Kû nji mij’ tésha vëloshin pá dá;

Permbî shpí ndîhej tui rrahun troka

E ushtote toka

Prei kâmbësh t’baktíve. Ká dalë Harapi

Heret, e shpatit delet ja hapi;

Ká dalun Mica me lopë te mëdhaja

Neper ograja.

Kúr u zgjue Zoga vojt te balkoni,

E pau se bleta vëlote te zgjoni;

Pau se n’at náde poshtë nji lavruer

Kish bâ nji shpuer.

Tui sjellun krahnin këndote me védi,

E i rridhte krahve si nji valë dédi,

Kû shndriçem dielli lëshote si zhgjeta

Rrezet e veta.

Rreze, flak’arit. Por rrotull fëtyra

E fushës kish ndrrue; kish ndrruemun zyra

E bímës e e pêmve; permbî balkue

Déri kish ndrrue

Érë filcigêni; po i vîte ’j tjetrë

Erë: makthit; e rruga e vjetrë

Nen shpí, mbas gardhit, por si nji dritë

Shkote tui qitë.

Nuk e kish vrûmun kurr nder dit t’veta

At rrugë n’balkue. Ktheshin me çeta

Asajt katundsit tui dalë pá prâ,

E ajò s’kish pá.

U nis te puna merziçem. Nisi

Nder pêj sovajken, e shpata krisi,

Cirlikue rrotllat posht’e perpjetë

Nen kâmbë te shpjetë.

E vojt n’dritore prap. Ndoshta begu

Ká mbërrîe te rruga e pret te shtegu

Veshun me t’arta, mbî ’j pullalí,

Per bukurí.

Nuk ishte begu: nen dielli t’valtë

Veç dý dallëndysha bájshin do baltë;

Balt’e kashtare per çérdhe t’vet,

Se shën Ejëlli â nget.

Ndoshta po avitet nji djal’ i rí,

I holl’ e i giatë porsi ’j silví,

Me rryp rreth brêzit, me nji gjashtore,

E ’j kacatore.

Nuk erdhi djali: veç dy bylbyla,

Nji n’drandofille, nji nder zymyla,

Permállshem thrrasin, e shoqi shojnë.

Me kângë gazmojnë.

III

Vîjnë dallëndyshat porsi éra

Pertè dét te çérdhja e vet;

Vîjnë bylbylat kû prêndvéra

N’pýje t’veshuna po i thrret.

Se qe pêmët kan êndun lulet,

E u vesh fusha me blerim;

Létas prroni malit ulet

Dá prei bórës qi i nep ushqim.

E, i dishruem, bje per fushore

Me rritë bîmen per gjithvênd,

Kû ’j érë akullit mizore

Kishte hupë lulzim e shênd.

Edhè ti prei asáj qi t’rriti

Dáju, vash’, e mos vajtó;

Me nji veshë, qi kurr s’ta shndriti

Paras, shtatin hijeshò.

Bashkë me lule lén dashtnija,

Me kângë t’shpêndit qi galdon;

E prêndvéres bukurija

Bashkë prei gjûmit t’tan’i zgjon.

Del, o bij’ prei shpijes s’ate,

Del prei t’vorfenit katund;

Njajò flakë qi n’zêmrë pate

Do t’percjellin tjeter-kund.

T’pret nji zêmrë flak’ e shkëndija,

Pret me tanden m’u bâ nji;

Sa jetë t’apin Perendija

Mos m’u dámun kurr prei si.

T’lypë nji bes’ e ta nep t’ndérshme

Dora e unâza qi t’vên n’gisht:

E ndermjet pr’ at besë t’gjíthhershme

Â dorxan’i Lumi Krisht.

Sogjetarë, porsi furija

E nji rrfés qi qetat shpon,

Janë të qiellit nêlt ushtrija,

E n’dorë shpata ju veton.

E din idhun rregj Davidi,

E dijnë lott qi pá prâ qet

Kur shef morden se kositi

An’e mb’ anë krajlnín e vet.

IV

E kândshme âsht hâna

Kúr del me zâna,

E n’tokë me dritë perndaret.

Hyjzit qi shndrisin

E qi shetisin

Nper qiell, janë t’bukur faret.

Kúr del agimi,

E rruzullimi

Me ’j dritë kuqloshe mbëlohet,

E permbi kashta

Shndritë pika lashta,

Zêmra per máll gazmohet.

Âsht i madh shêndi

Kúr ndîhet shpêndi,

Nder pýje tui pingrue;

E knaqshme â ’j lule

Kúr ju perkule,

O fllad i lét, me e lmue.

Por s’i giet qielli,

Nuk i giet prílli,

As fllad qi shetitë lulet

E me érna veshet,

Foshnjes qi i qeshet

Nanës, kúr mbî ’te perkulet.

Lokja

I

E n’balkue mbaruene lulet:

Shurdh’ â vêndi e shpija tytë;

Jo, me loken nji e dytë

Neper shpí mâ nuk u gjet.

Vetun zbardh’ e vetun erret

Me krye n’hî e shumja plakë;

Nji dorë krânde me i bâ flakë

Permbî votrë kush s’ja qet.

E disprohet me vetvédi

Qi nuk bâni kurrnji djalë:

Sot e réja i kishte dalë

Bashkë me dritë per drû në shpat.

Kish mbájtë zjermin ndezë mbî votrë,

Ja kish njomë njat buk e mjera;

Edhè Lokja me gjith tjera

Kishte dalë me petka n’shtat.

Kish shkue motin sí prêndvéra

Me ndo’j fëmij’ tu’ e kalamêndun;

Ishte knaqë tui e permêndun

Tash e tash ferishta n’djep.

E disprohet ke i ve mêndja

Ór’ e ças te Trina e shkreta!

Ja lypë mórdës n’ankime t’veta,

Por mizorja nuk ja nep.

II

U shty vjeshta e krisantemi

Vetun vorreve lulzon;

Landët e pýje, gjith kû kemi,

Tui fry veri po i cungon.

Ndrron prei dimnit landa veshen,

E lëshon gjetht qi para pat;

E, per mëshier, duhít qi ndeshen,

Ja çojnë t’vorfnit me i bâ shtrat.

Bite bór’ e fryte véri

Tui çue akull per gjith vis;

Nêlt orteku ushton per mnéri

Tui fundue çetin’e lis.

Me dý cokla n’votrë plaka

Rri gjith naten e vajton;

Rri me duer kah ndezet flaka

Porsi nieri kúr uron.

E shikjon nji dritë t’venitun,

Vron pasqyren e jetës s’vet:

E lerg Mórden tui kositun

E kujton e pran’e thret.

U ndie ’j frymë permbrênda shpijet

Porsi érë qi vjen pá shkas;

E, n’at muzg, nji vegim hijet

Lokes n’votrë lét ju qas:

Permbî plaken krahët i uli,

E ngryk t’shuemen e shterngoj;

Buzët t’shpulpueme n’báll ja nguli;

U ndal drita e ajò mbaroj.






I mbetuni

Edhè shtâza po gazmohet,

Edhè bari mungullon;

N’ shênd natyra gjith po çohet,

Veç ti, i mjeri, po gjimon.

Kâng’ e valle tui bashkue

Shênd prei gojet gjithkush qet;

Veç i vorfni tui dertue

Porsi i huej â n’gjiní t’vet.

Tui ankue per t’zeza t’veta

Per gjith derë tui lyp’ kerset;

Per ’tê t’dhimtun kerkund s’gjeta:

Porsi i huej â n’katund t’vet.

Lodh’ e ûnshem, kúr vjen nata,

N’ prêhen t’nanës me shkue kujton;

Edhè nana i diq e ngrata,

E kush t’vorfnin s’e ngushllon.

Bab’, oh! babë! sa herë ndo ’j trimit

Do me i thanë tui derdhun lot;

Por per têne â fjalë trishtimit,

Â nji fjalë qi permêndë kot.

Per dhé t’vet tui dalë n’ushtrí

Rrebtë qindroj i jati e diq;

Sot i vorfni askund nji shpí,

Nji copë buk s’e gjên nder miq.

Ah! ti njome, o njome e mjera,

Dit’ e natë qi po vajton;

Kund nder miq nuk t’çilet dera,

Kerkush vajin s’ta pajton.

Dit’ e natë pá buk e shpí

Shkote i vorfni andej e këndej,

E prei t’pasunish zotní

Nji fjalë t’mirë kerkush s’ja kthej.

Kû ké baben me t’ndimue?

Kû ké nanen me derdhë lot?

Tý gjith robi t’ká harrue,

Kerkush s’do me t’dalun zot.

Tui rá bórë, tui frye murlani,

Mjet dý vorreve si ’j lis,

Afer gropës qi vet’ e bâni,

Djali i vorfen u molis.

Afer nanes u shtrue me fjetun,

Afer babës kerkoj pushim;

Kurrgjâ t’ngritin s’ká me e gjetun,

T’ xét e t’ftoftë s’kan me pasë ndrrim.

Me njatà qi veç e dojshin

Trupi i t’vocerrit pushoj;

E n’lumní qi atà po gëzoshin

Shpírti i njomes fluturoj.






Shtegtari

Neper male e neper fusha

Pá pushue, pá xanun vênd,

Perpín rrugen si harrusha

Nji shtegtár me gjith gazmênd.

As katundi mâ i pelqyeshem,

As gjyteti nuk e pret;

Porsi’j zog merr rrugen rrmyeshem

Shpejt e shpejt per vênd të vet.

Dit’ e natë thekshem tui shkue

Neper dhena mbetun shkret,

Kurgjâ s’ mujti me e hutue

Tui bâ rrugë per vênd të vet.

N’pikë të zhekut nen ndo’j hije

Ndêj prei së xétit qi e pelset;

Por me t’shpejt’ u vûe per fije

Tui bâ rrugë per vênd te vet.

Bâshin darsma neper shpija,

Lutshin festa per katund;

S’ju di darsmave hitija,

S’e pret festa jo kerkund.

Fest’ i dukej nder mâ t’mirat

Shpija e vogel qi dishron;

Shênd i bâheshin të vshtirat,

Tui shpejtue per shpí qi don.

Mbas nji fushës e pertè malin

T’mjer’ shtegtarin shpija e pret;

Tui e pritë te dera dalin

Per gjith mbrámje robt e vet.

E shikjojn’ gjith kahë mêrr syni

A po duket baba kund;

Dér sá nata mbrênd’ i ndryni,

Kúr xhixhllojshin dritët n’ katund.

Ec, hitat, shtegtár i ngriti,

Se mbas fushes qi mbaron,

Shpija e jote gadi mbërrîti,

Shpija e jote qi flakron.

N’ buzë të mbrámjes per nji breshtë

Ky shtegtár pá dijt’ u gjet,

Kúr per s’ lerg nder lisa t’shpeshtë

Zâ i venitun n’ vesh i vret.

Vojt e syni kah del gjama

Pá mêndue per shpí të vet:

Nji grue shtrî ku u çilte lama

E dy fëmijë permbyzun gjet.

Zêmer-dhimshmi tui u afrue

Kqyrë kush ishin me kujdes:

Ju muer fryma, n’ fëtyr’ u ndrrue

E rá n’tokë porsi kush des.

Shum dit pritne: anì prei fisit

Me i dalë para u nisne truç;

N’rrugë mbet grueja brî nji lisit,

Edhè fëmija ráne lmuç.

Tui bâ rrugë ne e nesre shkote

Nji zotní per at t’zí vênd:

Gruen e fëmíjt permbyz i mbëlote

Njai shtegtár pá gojë pá mênd.






Vorri i Skanderbegut

Diq i Madhi: askund n’ushtrí

S’e shef mâ jo kurr mizori;

Rrebtë si paras s’shndritë, Shqypní,

Njajò shpatë qi sá herë xori,

Frig’ e mnerë kerkund s’na mbeti

Qýsh se né na u rrxue gjyteti

E gjith fisin e rrênoj.

Diq: vorfnisht n’njat vorr â mbëlue

Pá lumní mâ i madh luftari:

Fisi i jonë me tê u rrênue,

Me tê diq per luftë shqyptari.

Bashkë n’at vorr â mbëlue Shqypnija

Deri sá ta thrrasin mnija

Me e thá doren qi e turpnoj.

Si krismë luftet gjith u hapte

Neper fushë te njatij vorrit;

Kush per terr andej u kapte

Ndijte ’j duhmë, si duhmë toborrit;

Shoqe mb’ shoqe shpata kriste,

E kalorë, ushtrí qi u niste,

Merrshin hovin per at vênd.

Edhè u dukte se luftote

Shpirt me shpírt per atò fusha;

Trupi n’vorr ndoshta ju shkote

E atà u hidhshin si harusha.

Lypshin luftë per vênde t’veta,

Per djelmní çalltorë si zhgjeta

Tym e flakë lypshin me shênd.

Lerg e lerg do brima ushtoshin:

Varza e grá me flokë të shprishun

Afer vorreve u rrethoshin

Tui bâ váj e tu’ u dermishun.

Kjájshin t’mjerat se temeli

I atdheut u tund, e i shkeli

Kombi i huej nen kâmbë të vet.

E nget vorrit t’Skanderbegut

Rrite ’j zojë me futë në krye;

Prei mjesnatet e n’pikë t’zhegut

Shqyptarija rri tui shfrye;

Tui derdhë lot e tuj vajtue

Rreket t’dekunin me zgjue

Qi ká n’báll: lumní, pushtet.

E prei vorrit t’ktij farë trimit

Mêrrte uzdajë per vedi e mjera.

Te ky ltér i dashunimit

Niste djelmt per luftna tjera.

Njitû shpesh u çil ushtrija,

Njitû u njifte trimenija

Kombt’ e huej me i ndalun n’cak.

Rreth e rreth mâ e kândshmja érë

Drandofilleve ju ndîhej,

E n’ket vorr t’shuguruem n’prêndvérë

I natyrës gazmêndi shihej:

Lott e shêndin e Shqyptarit

Njiky vorr i dijte s’ parit,

Njitû shfryte i rí e plak.

Çou, o trim, e mbî t’tú vllazen

Sielli syt qi xhixhillojshin;

Kqyr sá kobe n’ta po shprazen

Kqyr se kombeve qi e droshin

Sot mbî né ju mbet parija.

Jo, t’bâj bé, s’â kjo Shqypnija

Qi ti rrite me krah tand.

Sá do mue ma rrit trimnín,

Forcom krahin me luftue;

Me gjak t’êm une Shqypnín

Prei kso kobesh due me e pshtue.

Me ket parzem un anmikun

Do ta pres, deri sá t’fikun

Ta shofë bota kand e kand.







Mahmud Pasha

Në Mal të Zí.


N’kamb’, o Shkodrë, o nan’e drangojve

Lé prei grykes t’martinës, prei çelikut!

Maje bjeshkve, nder shqype, e n’fund t’shtojve,

Kû buqari shqytár avullon,

Qit kushtrimin: O Lekë, kundra anmikut

Me nji hov, me nji zemrë permblidhn’ju;

Pertè Cemin si ’j nieri t’tanë hidhn’ju:

Shqyptarija, o fatosa, ju fton.

Porsi bisha prei ûjet ja rrîni

N’ megje t’ona, qi s’preken, i hueji;

Mb’ta sokola! kah bjeshka e kah vrrîni

Hapi kthetrat, o Shqype, mbî ta.

Çart’ e idhnime nder vedi, deh shueji

Para lterit t’atdheut, o Malcí:

Me gjak t’zêmres, me krye pertrij

Trashigimin qi i pari na la.

E flamorin, qi i shndritshem ushtríve

Se kje jeta ju prîni n’ngadhnjime,

Xiern’je, o Hoten, kulshedra e malcíve,

Xiern’je, hija e t’dekunve e pret.

Dérsá t’rreket me dhun’e trathtime

Me i vû kâmben i hueji shqyptarit;

Sá t’kujtojn’ se nder pronjet e t’parit

Nji kind t’vetun perdhuni na shklet:

Kjoftë mallkue kush merr nuse te shpija,

Kush vên berret perpara n’kullosë,

E kush qét i mberthen nder hollija,

E kush vaden nder t’mihuna lëshon.

Pushk’ e shpatë janë parmênd’ e janë kosë;

Me eshtna t’huejve do t’miellet kjo tokë;

Me gjak t’huejve tui rrjedhun do vokë

Ngrîja e mordes qi rrethas zotnon.

Çou, o Grudë, e trimnín e perhershme

Njálle sot kundra anmikut, e shtyji

Shtyi djelmoçat, stuhin e permnérshme

Me rroposë ça Shqypnija mallkoj.

Se nji zâ shungulloj kû rri Hyji:

Delni, o t’huejit, prei vêndeve t’ona;

Tjetrë ligj’ e flamuer jo nuk dona:

U betue Shqyptari e ngurroj.

O Kastrat, porsi rêja mizore

Rrebtë n’ushtrina t’anmikut ti ndeshe,

E dermove, rrufé bumbullore,

Gjithshka hase n’at rmueshmin udhtim.

Orët e malit bertasin: oh njeshe

T’ rrgjanten shpatë qi kje trama e gjithkújit;

Rreth e rreth neper çetat e t’hújit

Sielle morden, siell gjam’ e mjerim.

Se prei thepash t’shkallmuem t’Veleçikut

Synojnë Shkrelsit atdhén, e nji gojet

U betuene gjith mbarë kundra anmikut

Burr’ e fëmijë me luftue te jet.

Xhixha xhixha nder sŷ si shqypojet,

Maje bjeshkve Kelmêndi u rreshtue,

E n’breg t’Cemit me gisht tui shênjue:

“Vorri i t’huejve â ktune” bertet.

Por kush ecë para ushtríve tui lëshue

Flakë prei shpatet, si rrfeja kúr shkrepet

Mbi Bjeshkë t’Nêmna, vesh’ arit t’kullue

Porsi dielli kúr vete n’prendim?

Suka e male kalon e nuk epet,

Kalon prroje t’perlyem me gjak t’huejve;

E tui vruemun rrezikun e t’tuejve,

Mb’ têne, o Shqype, vrapon fluturim.

N’rrethe t’Pejës e tu shkambi i Kavajes;

Prei Prishtinet e n’breg t’Adriatikut,

N’fusha bâsa e nder kerzha t’bungajes

Vraçi i tij prei gadhnjimit hinglloj.

Para lterit t’Shqypnís kundra anmikut

Rrahi bén porsi burrat, e ngrîni

Rrfén e luftës qi Francen pertrîni,

E tallaze rreth Bosforit çoj.

Mahmud Pasha!… Qe n’vorr Skanderbegu

Ngrehi kryetin te kisha e shë Nkollit,

Kqyri nipin luftues ndêj’te shtegu,

E lumoj, e ndoq gjûmin e vet.

E Karl Topja rreth bregut t’Devollit

Kerkon rrashten qi i hoq Shtrashimirit,

E per çerpet tu’e rrokë “njatij nierit

Ktû t’paçë lanë per therore un” i flet.

Por pse u zbut ajò fëtyr’ e terrtisun

Si grykë détit kúr hullet shtergata?

E nder male kaq rryeshem tu’u nisun

Pse sot vraçi mzi gjurmen e ndrron?

Herë mbî prehen t’fatosit bje shpata

Kpuçem si mbas nji luftet t’pádáme;

Herë permállshem tui kqyrë, si degáme

Vetë me vedi me ngrehun fillon.

Me kosë n’krah, mbî nji kál si vetima

Kish pá morden se u qaset Shqyptarve,

E lakmueshem nder gjith atà trima

Zgiedh per védi kê dáte mâ trim.

Pau, e njitas mbas t’nismit t’ushtarve

Shtegon Pasha, e i perkrahet mizores;

N’flakë t’letines, kû i biri i malcores

Korrë anmikun, ja behë fluturim.

“Nana morde”, po i lutet, se t’tuejit

Jena t’gjith qýsh mb’ at ditë qi u perftueme;

N’prak t’gjith dyerve e n’votrë t’gjithkuejit

Hieja e jote mbretnore zotnon.

“Nana morde” nji gjam’ e shemptueme

Prei ferishtash kah ti qe po siellet:

Vashë, dje nuse, sot n’futa po pshtiellet,

E pleqnís sot urojma mbaron.

Per ta vetun therore un tý t’kjosha,

Per jetë t’tyne qe t’êmen pelqeje;

Edhè mujës, i koritun û vosha

Mos m’a kqyrish ket ndérë si po t’ftoj”.

Dau se u zbut ajò tymen gjith neje;

Kqyri Pashen tui qesh’, e llastore

E muer ngryk. Por n’at kosen gjaksore

Ndeshi qafen e n’tokë rrokolloj.







Mustaf Pasha

në Babune.


E prâne vallet nder male unjî,

E ushtima e pushkve nder lugje mêjti;

Nder festa e t’kreme n’fush’ e n’malcí

Burrnimi u dêjti;

E djerr â toka: krrut nder livadhe

Shkon kau, e avllin qi del prei arvet

Érton, e nepet per stinë të madhe,

Per rreth t’kularvet.

Por mb’ zgiedhë mberthye kulartë pushojnë

Vjerrun nen trena, e rri n’gardh parmênda;

E n’mal pá nieri berret firojnë,

O dridhen mbrênda

Vathit, kúr ûnshem siellet ulkoja,

E rmnon me kthetra dyrt qi barija

Dikúr pertrini; sot húll e zoja

Pá burrë te shpija.

Mbas tejet, Shqype, burrat flutruene

Nder male t’reja, n’nji lugje t’ré:

Gadhnjim o deken tui lyp’ u lëshuene

T’gjith per atdhé.

E luftojnë rrebtas: nen breshen plumbit

Qi karajfilet lëshojn’ e bershanat,

Turren, o Shqype, si rrjedha e lumit,

Trima si zânat.

E pasha, ndêjun mbî thasë t’florijve

Nder valle jevkash, n’lodrë dudûmash,

Tallet i knaqun prei zânit t’fqijve,

Si qên mbas trûmash.

O pjell’ e keqe! o dhun’, o kóre!

Qe shtojzavallet, pà e dijt’, po kcejnë

Me tý e zgerdhíhen, e’j kangë mortore

Nen zâ shperthejnë.

Óra e Shqyptarit t’lëshoj, e fatosat

Qi n’luftë, pá shkrepun, shkrîne n’marrí,

Gjikim po lypin, e thekshem kosat,

Shpirtna me mní.

Sjellin n’shpí t’ande. Qe Mehmet Begu,

Eshtna t’shpulpuemun, mbî vorr tu’ u çue,

Idhun per s’ lergut t’thotë: “ktûne â shtegu

Me folë me mue.

Ktû t’prita ç’motit: ktû do t’paqohet

Vaji i nji fêmnës qi n’mjerim lëshova,

Pá faj; shqyptari ktû do t’kujtohet

Se hupës nuk shkova.”

E prej gjith fushash bâjnë valle t’mnérshme

Arët e livadhet qi ’j ditë grabite:

Sot, vonë, mâ t’rrebshem per faje t’hershme

Gjikimin príte.

Del, mizuer, këndenaj, del; prei merzijet

Zgaq i perbuzhem, Shqypnija t’volli:

Tý shpina e détit, tý, vênd robnijet,

T’pret Anadolli.






Málli per atdhé

Nder njikto vênde per bukurí

Dhén t’êm i shuemi jam tui dishrue;

N’gjytete t’hueja, porsi n’shkretí,

Rrij tui gjimue.

Â e bukur fusha kúr çilë prêndvéra,

Lulzim ká kopshti kúr lulet dalin;

E drandofilles nder fushë tret’ éra

E pertè malin.

Por gjith këto t’mira ngushllim nuk m’apin:

Per atdhé t’êmin zêmra po m’shkrihet;

Njatjè kúr mêndja lëshon ndo ’j herë vrapin

Shêndi i pertrîhet.

Nder lisa t’pýjve, bylbyl, tui këndue,

Per çérdhe tande po bân ankime;

Mue, i mjerë bylbyli, po m’pergián mue

Me kto dertime.

Sá herë nen hije t’nji farë çinarit,

Afer nji kronit qí i shkon per brî,

Per vênd mêndohem, kû ndodha s’parit,

N’váj tui u shkrî.

E pves tui kjámun éren e kronin

Per fush’ e male kû mêndja m’vret:

Por tui rrjedh’ uji, si e ká zakonin,

Gjimon e s’flet.

Prei mâjes t’malit shikjoj lerg fushen

Kah dij se â fisi qi jeten m’fali;

Por prei trishtimit me lot syt m’mbushen

E s’mund t’i ndali.

O bjeshk’ e male, fusha t’bekueme,

Kû vetë herherna per shetí shkoshe;

O Maranaji, o Buen’ e mbëlueme

Me bîmë gjellbroshe,

Kúr kam me u gëzue? Nder njato kësolla

Mâ e pagjt’ e e kandshme m’u dukte jeta;

Nder dhéna t’hueja, kû mbrapa u ndolla,

Veç trishtim gjeta.

Na dha né t’shkretve vetë Perendija

Mállin m’u pamun, me ndêjë n’nji votrë

Grueja me t’shoqin, me prinden fëmija

E vllau me motrë.

Njaj zêmrë nierit nuk ká qi udhtimin

Per mirakande merr me u bëgatue;

Lerg teje, o Shqype, kush lypë gjallimin

Po, do mallkue.

Do vorre t’réja ndodhë qi m’kallxojnë

Ndoshta tui kjámun prei dhimet gjindja;

Njitû, do t’m’flasin, t’rrijn e pushojnë

Vllaznit e prindja.

O Prind, o vllazen! te’j vorr me jue

E gjáll e i dekun une do t’rrij;

Sá do n’giûhë t’ême kan me m’urue:

“Dritë pastë n’lumní”.







Giûha shqype

Gustav Meyerit.


Permbî zâ qi lëshon bylbyli

Giûha shqype m’shungullon;

Permbi érë qi nep zymyli

Pá dá zêmren m’a ngushllon.

Nder kómbë tjerë, nder dhéna tjera

Kû e shkoj jeten tesh sá mot,

Veç per tý m’rreh zêmra e mjera,

E prei mállit derdhi lot.

Njikto giuhë qi jam tui ndie

Janë të bukra me temel;

Por prep këjo, si diell pá hije,

Per mue t’tanave ju del.

Edhè zogu kerkon lisin

Mbî shpí t’artë ku rri me mbret;

E shtegtari dishron fisin

Permbî vênd qi s’âsht i vet.

O Shqypní e mjerë Shqypnija,

Plot me burra e trima plot

Ti’j dit’ ishe; por lumnija

Qi ké pasun nuk â sot.

Nen njat tokë qi ta shklet kâmba

Zân e t’moçmeve veshtò:

Per bij t’tashem, porsi e ama

E t’koritunve, gjimò.

Nâm e zâ, qi kishe, t’treti,

E veç turpi e mârrja t’mbëloj;

Per lumní veç kóre t’mbeti

Qysh se fara e mirë mbaroj.

Por gazmò nder gjith kto t’vshtira

Persè endè s’sharrove kret;

Diçka t’mbet nder atò t’mira

Mbas dý mij e mâ shum vjet.

T’ká mbet giuha qi po ndihet

N’fush’ e n’mal qi ti zotnon;

Gjith kû hija ê jote shtrîhet,

Kû shqyptari zân e lëshon.

Prei Tivarit e n’Preveze

Nji â giûha e kómbi nji;

Kû lëshon dielli njato rreze

Qi veç toka e jote i di.

Kû n’breg t’Cemit rritet trimi

Me zbardhë, Shqype, zânin tând,

E kû i Drinit â burimi

Qi shperdahet kând e kând.

Geg’ e toskë, Malcí, jallija

Janë nji kòmb, m’u dá s’duron:

Fund e maje nji â Shqypnija,

E nji giûhë t’gjith na bashkon.

Kjoftë mallkue kush qet ngatrrime

Nder kto vllazen shoq me shoq:

Kush e dán me fjal’ e shkrime

Ça natyra vetë perpoq.

Por me giûhë kaq t’moçme e mjera

Si i bij’ kjé qi pá prind mbet;

Per t’huej t’mbâjshin dhènat tjera,

S’t’kishte kush per motrë t’vet.

Kúr nji burrë u çue n’Austrí

E me sŷ gjithkund t’kerkoj:

Gustav Meyer-i âsht êmni i tij,

Êmni i burrit qi t’madhnoj.

Porsi dielli tui flakue

Shperdán terrin qi na mbëlon,

Njashtû Meyer-i tui kerkue

Kah ké dalë po ta difton.

T’difton motrat, t’difton fisin,

Neper shekuj fluturim

T’çon njatjè ku luftnat krisin,

Kû â kap’ Roma e Iliri shqim.

Njikto t’thot’ (e ti se dishe)

Janë t’bijt t’tú qi pate mot:

Këta janë burrat qi’j ditë kishe,

Êmnit tând me i dalun zot.

Nen gjytet qi mâ vonë çili

Kómbi i yt luftár mâ pak,

Kû ish mbret at-botë Bardili,

Shum anmiku dérdhi gjak.

E njat tokë qi jé tui gëzue

E ké xanë tesh sá mij’vjet;

Shqyptarija qi mbet mbëlue

Sot nen dhé, edhè shqyp flet.

Flet me rrasa, flet me sênde

Kû lumnín e vet e shkroj;

Por kerkush s’i di këto vênde,

E harrimi t’tana i mbëloj.

Por gjithnji nen kâmbë po ndihen

Burrat t’tú qi toka i mbëlon,

E nen dhé kocîjt perzihen

Si’j grunisht’ kúr éra lëshon.

Don’ m’u çue e t’gjith per s’mbarit

Me u prí nipave mb’ nji cak:

Don’ me t’bâ si ké kenë s’parit,

T’ndérës me kapë t’lumnueshmin prak.






Prêndvéra

Jeni lodhë, dallëndysha t’shkreta,

Jé molis’ i ziu bylbyl;

Ah! pushoni n’streh’ kû u gjeta,

Pushò n’kopshtë te njaj zymyl.

Mbî krahë t’uej prei dhénash tjera

Ju prêndvéren na prûet këtej;

Shlodhn’ju prá, dallëndyesha t’mjera,

Rri, bylbyl, n’lulzim qi kthej.

Se qe ’j prrue prej malit ulet

E t’tanë fushës ushqim i nep;

E nen bórë po shperthejn’ lulet

Porsi fëmijë qi zblohen n’djep.

Fllad i lét me vapë dashtnijet

Puthi pêmen gêmb per gêmb;

U zgjue pêma, e qe prej shijet

Buloj mbarë neper kopshtë t’êm.






Véra

Â zverdhë fusha, e nder grunore

Po vëlojnë korrcat porsi zogj;

Këndojnë katundcat me malcore

Pá u kujtue si dielli i dogj.

Veç n’at arë, porsi nji e tretun,

Zí nder petka e në ftyrë terr,

Korrë nji cucë pá shoqe, vetun

Me hie t’vet qi mbrapa e merr.

Tjera herë ti vet’ e treta

Korrshe, o bij’, me motra n’shênd;

Sivjet vetun tui korrë t’gjeta

Pá nji motrë, pá gazmênd.

“Kjenë nji arë qi muell nji ditë

Perendija, e i dha shëndet;

U poq para: e ká goditë,

E e ká bájtë te lama e vet.”






Vjeshta

’Dhe ju po shkoni,

Bylbyla kshtû!

Po tretni këndynaj,

Dallëndysha, ju!

Deken mêndova

Se m’vjen kúr do;

Se m’lêni vetun

S’mêndova jo.

Por, mâ fort zêmren

M’a brén nji idhnim:

Çérdhet qi i lêni

Kujdesit t’ im.

Ndoshta, kúr t’ ktheni

Mue vorri m’mba,

E ju kerkoni

Çérdhen qi s’â!






Dimni

Neper fush’ e neper male

Frŷn murlani me stuhí;

O murlá, njat frŷmen ndale,

Ndal ti, o akull, mos me ngrî.

Mos ma ngrini ket pikë gjak!

— Struku, struku, i shkreti plak.

Po del dimni me kosë ndórë.

Gjeth e bár i ká kositë;

Qet balkoni pjalm e borë,

E plak-shkreta, tui merdhitë,

I thotë védit me zâ pak:

Struku, struku, i shkreti plak.






Vjollcës

Manushaqe,

Që po knaqe

Mshehë ndër ferra

Ku s’shef kend;

Ti nuk dite,

Moj orëngrite,

Me e mshehë vedin

Përnjimend;

T’tradhton era

Që prendvera

Botës ia hapi

Anekand;

Tash shtegtare

Njeti bare.

Bore, e mjera,

Shendin tand.






Shqypes Arbnore

Nalt përmbi re, mbi qeta

Shndritsa për bor’ amshore,

Porsi ’j vetimë, si zhgjeta,

Me flatra fishkullore

Sielle ndër thepa e shita,

Shqype, t’aguemit drita.

T’kaltërt e qiellës mbi krye,

Hyjzit ke shokë, që shndrisin

Si gur t’paçmuem, e ty

Petkun t’nusisë t’qëndisin.

O e bardha natë, ku dijen

Shprazi nji Zot, e shijen.

Qeti mbretnia yte,

Shqype, pengim liria;

E npër hapsina t’tyte

E hyjve harmonia

T’argton e t’dalmen hana

Ndihet përmallshëm zana.

Por ndër fushore t’veja

N’vrrije kur rrinë zogjt’ t’tu,

Me bumullima rrfeja

Shkrepet përmnerë tu’ ushtue

E tine n’ato maje

Nuk ndien ushtim’ as vaje.

Oh, zbrit ndër ne, mbretnore

Shqype, edhe ’j herë, si zbrite

Kur përmbi ball’ madhnore,

T’madhit Kastriot i shndrite,

E u trand gjith’ bota unji

Prej vringllit t’shpatës s’tij.

Krrut nën mizuer t’Stambollit

Gjimojnë zogjt t’tu n’veriga;

Nji zgaq prej Anadollit

N’ahte i plandosi e n’t’liga;

Hovit ushtrive t’tija

S’i duel ma n’ball’ Shqypnia.

Shërbtorë n’vend tonë na jemi

T’huejit me vllazën tonë;

Emën as atme s’kemi,

As namin e gjithmonë,

Sot vashat e Shqyptarit

I çohen fli barbarit.

Jo, kështu n’at Krue mënia

E t’Parve tonë nuk ngeli,

Kur t’Gjergjit t’Madh duhia

Furi osmane shkeli

E rrkajë gjymtyrë e krena

Bijshin t’përgjakunt shena.

Luftuen për atme trima

Atëherë, qiellorët, luftuene;

Shpata e Shqypnis’ e ushtima

N’t’ikun anmiqt’ i vune:

E suk’ e fush’ gjimoshin

Nën kual që shkëndija lëshoshin.

Oh! zbrit ndër ne, mbretnore

Shqype, edhe ’j herë si zbrite

Kur përmbi ball’ madhnore

T’madhit Kastriot i shndrite;

T’binden barbarët e ri

Për djelm që ke, Shqypni.






Andërr

Pezull prej qiellit fluturote e shkreta

E si dielli n’mjesditë rreze shpërdake;

Engjëll ndër cucat o nji çikë giake

Që veç qielli numron ndër valle t’veta.

Arit i kishte flokët, e kish si zhgjeta

Dritën e syve e mollzat rrumbullake,

E buzët e vocrra me të njyeme gjake,

Që kur i pash’ krejt i mahnitun mbeta.

Mandej si nieri, që prej gjumit ngrihet,

Mora zemër e e pveta me trimni:

“Engjëll a vajzë je tine, o bukuria?”

Qeshi goca nji herë, si vashë që pihet,

Uli kryetin teposhtë e me dashtni

“Motër e Nanë, tha, m’ke – jam Shqyptaria.”






Ëndërro, Dashuno

Ëndërro. Njeri, sot ma shumë se kurrë

Vepro. E len prova t’prekshme

Fol. E t’nihet zani deri n’skaje

Jeto. Atë jetë tanen, jo tjerëve

Ngihu. Me gjanat si t’mushin zemrën

Pi. Bukurinë e deteve e oqeaneve

Mëso. E burimi dijes mos t’dij me shterur

Puno. Kopshtin e mendjes gjithmonë

Lexo. Poemat e shpirtit tanë

Kupto. Vuajtjen njerëzore t’ pakufi

Ndimo. At t’ paudhin t’ kthehet

Ndriço. Fike terrin

Urreji. Vetëm padrejtësitë

Duej. Duej e vetëm duej

Dashuno. Po mos jep arsye…






Dashunija ndaj prindërve

Me sy çilun afër djepit,

Me kujdes e me dashtni,

Për vaj tem tue hjekun zi,

Tue shëndue kur m’shifshi n’shend.

Babë e nanë sa keni derdhë

Mbi shteg tem e hirë e dritë;

Ah, sa mirë m’keni gatitë

Për çdo kohë e për çdo vend.

Ju ma ndez’t nji flakë në zemër

Per pune t’nalta e per lumni

Per ju pra, o prind’t e mi,

Mend e zemra më lakmon.






Dy e nji

Dy veshë na kemi e veç nji gojë të vetme,

Se shumë sende me ndi i duhet t’urtit,

Por fjal’t me i k’putë për s’shkurtit.

Dy sy prap kemi e veç nji gojë të vetme,

Se shumë sende me k’qyrun asht nevoja,

E pak me folun goja.






Djali pa nanë si nata pa hanë

Pra ’i djalë i vorfen kuej nuk i dhimet,

Kur, si mue t’shkretin, t’a mlojn mjerimet?

Tepër shpejt bora, tuj ra n’vorfunim,

Njatë qi per mue ish’ diell n’agim.

Emnin e kandshem m’i a ndie kot prita

Njasajë qi n’kobe do t’m’ishte drita:

Kuej nuk i dhimem, askush s’m’kujton,

Sado qi zemra veç gjak m’pikon.

Kur, un i mjeri, rrijshe tu shpija,

Me nanë, me moter, ah! sa dashtnija

Vlote n’ket zemer, qi sot s’ka gzim,

Vetem pse nana m’la n’ket vorfnim.

Ç’at ditë qi e bora, mue s’m’knaqë natyra,

Nder gzime t’shekllit nuk m’qeshet ftyra;

Kurr s’m’hiqet mendjet kur nana m’tha:

T’laça me Zotin! – e diq e m’la.

Ah! se fort m’dote, se fort m’pat gzue,

Sa gjallë, e mjera, rrite me mue!

Por qe, se une nanen sot ma s’e kam;

Un nafakpremi, ç’se i vorfen jam!

Kur, n’agim t’ditve, m’ra me shtegtue,

Si dola shpijet, tuj u largue,

E kqyra s’mramit e aq m’permalloi,

Sa dysh mue zemren, dysh m’a çoptoi.

E kush kalote at ditë bri meje,

At ditë qi dhima m’kish xjerrë mendt kreje,

Thote perajshem: Paska metë shkret!

Zot, njitja doren, majen ti ngiet!

Ç’at ditë, si zogu, larg fluturova,

E n’dhe t’panjoftun treta, u largova;

S’desht kush me m’kqyrun, s’diejta kue’ i flas,

Nji dorë ndimtare ç’at herë s’m’u qas.

E kur vetmija mue m’lodhte naten,

Un n’gjuj u ulshem, thojshem uraten;

Kujtojshem nanen para Tenzot,

E syt m’u mushshin gjithherë me lot.

Ah! po, kujtimet e asajë dite

Uratë e kandshme ti m’i persrite:

O nanë e dashtun, a thue t’thrras kot,

Ç’se fusha e mali me za t’em lot?

Ah! po, se dhima zemret nuk m’shkepet,

Ç’se gjithkund nanen me e lypun m’nepet;

Do t’m’mysë mjerimi, s’kam si gjallnoj,

Pse deka e nanës zemren m’a imtoj.

Por, ndale vajin, jeto pa droje,

Mendo se drita prap do t’agoje,

Kur nder Qiell t’epra Zoti tash t’thrret:

Rrethue me lule, nana aty t’pret.






Guxo

Lundërtari qe s’rrezikohet

Kur asht’ deti shkum’ e valë

Vetë me vedi mos t’ankohet

Se i shkoi dita pa fitim

Tuj u tall’ e tuj pritue

Kurrgjasend nuk qitet n’dritë

Çfarëdo sendi me fitue

Trimni lypet e guxim.






Lissus

I

Nëpër kodra të stolisuna me vneshta

Ku vilet àrit xhixhilloshin në dielli,

E, rrotull fushen tui kaditun, prilli

Edhé lulzote kur kish himun vjeshta;

Ndër ullishta gjelbrore qi ka Kreshta

E terthore të Mërqijës vishin nji filli,

Ku Velja e rrëmbyeshme qi perket te qielli

Ambël me hyjzit mban kuvende te shpeshta.

Darsmore të Bahtit, t’Afërditës shkoshin,

Veshun me gunza e krahët e bardhë të shpervjelun,

Vashat e Ilirve me koshere në krye.

E ngrehshin valle dora-dora, e këndoshin

Kreshnikët e Ilirvet e anmiqt e ngelun:

Gadhnjyes Bardhylin e Perdikën thye,

II

E përgjegjshin të mahnituna ndër mâje

E nepër lugje të grumbullueme në hije

Të blijve të lulzuem, të lulishteve paskaje

Zanat e malit me nji kângë plot shije.

Me ’j kângë qi fllade t’ambetuem ndër plâje

Bishin të gjytetse, o ku mâ nalt në shkambije,

Sogjetarë të patundshëm si murrâje,

Ruejshin Ilirsit për atdhe bâ flije.

E lundratari, kur për dét kalote

N’at dritë t’mallnjyshme qi shperdànte nata

Ngrihej e rrêmija përmbi bark’ e lëshote.

Ndalte e mahnitun at rrjedhë të prehtë si shpata

Vala e Drinit të madhnuem e “t’a gëzoj” thote

“Ma së mbramit djalin qi ngiat deket pata”.

III

Të falem, o Lesh, i lum për së Madhnija

Shpërdau rreth teje miradina e hire,

E përdoroj me cen’ e kujdes dija

E së mjeshtrave lulzuen në ket tok’ Ilire.

Me rruga të drejta hijeshue, me shpija

Të nëlta si sukat qi të shikjojnë me smirë;

Me nërtesa t’ushtrimeve ku fëmija

Vujshin, fatosat e nji kohës më të vshtirë.

E kqyrshe sqelen qi Sirakuzani

Ndërtoi, e në dritë të venituna ti njifshe

Fytyren tënde me stoli të nji mbreti.

E lundra të hueja mbushë me rob qi bëni

Fitues Ilirsi, e, porsi fjetun, shifshe

Andrra fatosash, tui të perkundun deti.

IV

Lum për kështjellin qi mbi kodra ngrehej,

I palodhshem vigë perkundra armikut;

Ku hovi i të huejvet porsi qelqe thehej,

O si shkulmat e Drinit në frymë të denikut.

Ku shqypja ilire nepër ajr dëfrehej

Në gjiri të madhnueshem, e mje në breg të Baltikut

Gadhnjime të reja tui hartuemun, shgrehej

Prato vënde të panjoftuna jetikut.

E fushët e sukat e ndërtesat të tuja,

Porsi grigjen barija i zgjuet, veshtote

Tui të pruemun das’ e ndërlikime të hueja.

Por oh! ma fort se kshtjellit hija të zhgote,

E prej hovit e resave të ndokuja

Me parzëm të hekurtë djelmenija të mprote.

V

Deh! Ç’u perhap rreth maleve kushtrimi,

Qi ndër lugje ma të mbshehuna persritte

Hova-hova tu’ e shtue lehona, e thirrte

Kombin e Ilirve në fushatë nderimi.

Grishte prej rjesh ku fillon agimi,

Ku vala e Drinit nepër lugje rrshitte,

Ku në borë t’amshueme bukuri pershndritte

Tui u zhdukun nën dët qetas, prëndimi.

E i thirrshin nanat djelmnis kreshnike,

E, dalë tui i prapun, krushqeve ju thoshin:

“Djelmt e Ilit, në kushtrim së bashkut shpejtoni:

Ecni me heshta, ecni me armë jetike,

Hova’ ju kualve me at mëni qi të paret ju mësoshin

Për lulzimin e atdheut ju fton Agroni”.

VI

E u lëshuen si ’j nieri të tanë. Si shprazen shinat

Rrmbyeshëm prej mëjesh nepër gryka e zbrisin

Bubulluesa teposhtë, e tui mbëlue dhënat,

Kësolla e ndërtesa shpartallojnë e krisin:

O si lëshohen langojt këmbë-shpejtë, ndër brënat

E nëlt së qiella të bregut të Tunës, e vrisnin

Për mbas drenave të frigueshem kur, krënat

Ngatrrue ndër drriza tui dihatun jisin;

Ashtu kombet e Ilirve turra-turra

Ulen prej malesh fluturim pë e rrekë,

E presin rregjin grumullue ndër curra,

E kur fatosi në patershanë tui prekë,

“Ç’detyrë” – tha – “kemi për atdhën, o burra”

Nji t’Ilirvet kje të gjegjunit: “Me dekë”.

VII

Jo kurr aq rrmbyeshëm nepër fusha rrodhi

Prej borës të maleve e fryeme e prei stuhijet,

Rrotull tui ngrehun varg gjith farë baktijet,

E gjind e trëna qi ndër shpija mbëlodhi

Rrjedha shkumbues’ e Drinit, porsi u hodhi,

Patërshanen nen dor’ e zjerm prej mënijet,

Ushtrija e jonë mbas leprave Greqijet

Tui rroposun gjithshka perpara i ndodhi.

E flakë shkumuesa nepër shpija shkoshin,

E nepër dritë të tyne xhixhillim si shkëndija,

Patërshana të pergjakuna vetoshin.

E vaj e ankime për gjith anë granija,

Kur ahte e burrash e ulurima ushtoshin,

Nën thundrë të kualve tui i shtypë Shqypnija.

VIII

Ktheni ndër shpija, o djelm, sokola ktheni,

Me at dritë të shkelqyeshme qi ju suell trimnija;

Krahas me ju vjen n’ëmi e vjen lumnija

Qi perhapun gjith shekullit ja keni,

Me barkë t’ushtrueme për mbas prënash, eni

Me rrgjant ngarkuemun e mermerë e mija

Armësh e permëndesh qi ndërtoj Greqija,

E keqas gëzuejti deri sot Helleni.

Me brohori ju pret për faqe të zbardhme

Ndër sqele Iliri flamorët qi ndoqne

Zëmra të terhuzta nepër lamë nderimi.

E, timiam’ e shëjte, i flijve timi

Perciell fatosat qi prei jetës u shkoqne

Tui i dhanë shpirtin atdheut e kohës përtardhme.

IX

Këtu Amëzone ilire e bind natyret,

Fis i Hyjvet të Dodonës, Teuta mbretnote,

Kur Pinës ferishte, për hiti detyret,

Jeten mbretnore e rregjinin e shtote,

E të nji mëndes kreshnike të gjitha zyret

Adrijatikut me kujdes ja trote,

E pa leje t’Ilirve, o ’j shëj pagtyret

Dëtin shqyptër i hueji s’e kalote.

E kur, ndërkrye për ushtrija e mndore

E mbretnina të grabituna me dhune,

Ju turr Roma me e trembë me fjalë madhshtore,

Rrebtas e gjegji: “Jo mos prit shka lype”.

E atëherna së parit kaperthyeshem xune

Luftime e gjaqe Shqyptarët me shqype.

X

Por se fatmadhe, o Lesh, nji ditë do të mbërrite

E më të lumin ndër shokë bota do të thote,

Kur në nji kishë t’ande tempull të rij të përtrite

Për lirimin e atdheut Shqypja kob-plote.

Si tallaze të peshtymuna do të vite

Prej fushës e malesh Shqyptarija e, mote,

Të reja tui lypun për atdhe, të pershite

Giujas Permendsen qi mjet tejet vrote.

Atjë nanat shqyptare ’j ditë do të shkoshin

Me fëmijë për doret, e n’at zij qi paten,

Për atdhën e vorfnuem do t’u betoshin.

Se ti do të shifshe, o Lesh, kur të delte shtegut

Të nji gjallimit kreshnik, e t’ulte shpaten,

E ti vorrin do të mbëjshe të Skanderbegut.

XI

Porsi ’j luë luftnave, kreshniku

U pshtet, molisun për atdhen, e shgjeshi

Shpaten e mnërshme qi pat frikë anmiku,

E nam t’amshueshem Shqyptaris i reshi.

E prej syve n’at ças mbshehtas i piku

Nji lot ndër faqe, e, stoli qi s’zhdeshi,

Mbi kryq të përmbajtun, ndër të dy duert besniku

Shqypen e ballit të mbramen her’ e ndeshi.

Nuk e rrethuen fatosin n’ato të vshtira

Paranikët e Shqypnis as djelmt e fisit

Qi lumni ju perftoj e dit më të lira.

Vetëm, si hije qi npër an’ u ndrroshin,

Dalun prei fronesh të madhes fushë t’Elisit,

Fatosat e gjith kohnave lotoshin.

XII

E nëlt prej qiellet fluturim qe zbritne

Tuba-tuba qiellorët, e ndër duer kishin

Kryq e kunorë qi të dekunit i bishin,

E, si lterit të shugruem, pruijshëm ju avitne.

Pezull tu ’e bëjtun në shejtet duert e pritne,

E në hapsina të pamatuna, kah ishin,

Fluturuene me tëne e, ku vetë rrishin,

Së bashkut tui kënduemun me nderim e njitne.

“Qe dishmuesin, o Zot”, – këndoshin – “qi jeten

Për shejten fë, për Shqyptarin e shkrini

E pa tundshme perherë shtyll’ e mburoje.

Aj diq, o Zot, për mbas detyrës, por të shkreten

Atme ti rueja, qi dikur pertrini,

Ti në qiell ndër mprojsa të Shqyptaris rreshtoje”.






Scodra

I

O Tarabosh, i mnert, ndéja hyjnore,

Ku, e rrebt, rrufenat Fromboja farkote,

E e perzemruem’, gjyteteve mizore

Pshtjell’ me shtergata e bumbullim’ i lshote.

Andej mbi breshtat e mbi land’t pjellore,

Qi rreze diellit për dëshir s’pershkote,

Ti soditshe gjarpnues nëpër fushore

Kulmin e Drinit me qeti kah shkote.

E kuvendshe me té madhnin’ e Ilirit,

Ku t’lir si shqypet nëpër bjeshk, banoshin

Nipat e hyjvet Ilirjak’ e t’robit.

E n’at zemer u knaqshe pa fé kobit.

E u knaqshin hyjzit qi tinzisht veshtoshin

Npër heshtime t’pamatuna t’ethirit.

II

O dishmitar i shekujve t’panjehun,

Qi pershkove me sy gjind e ndodhina

Si dhent blegtori kur, avit’ te trina,

Vezhgon vathin e vet e rri tu’ i njehun:

Difto si motit, prej hyjnis i ngrehun,

Për kto vênde lakmues e kto krahina,

Rrani ndër treve hijeshue n’çetina

E badra t’verdha me ata gjetht e prehun,

Si nji popull me shpatë i armatisun,

Ili fatbardh’, Ili qi blegtoresha

Galateja perfitoi e Polifemi;

E kjene shkuesa prej Olimpit nisun

Bind fuqimadhi e Senton hyjnesha

E dasmor i gjith zotave polemi.

III

Difto si grigjen nëpër shpat kur lshote

Me lkur’ harushet vesh’ e njesh’ barija,

Gjith rrotull Krajës e ka merr Rumija

Kumbim trokash mbi troje tingullote;

E dhênt blegroshin nëpër dushk; gjiplote

Gjellet ndër megje siellishin me mija

E t’permállshme kundruell pallshin, e n’shpija

E ndër peqina ’j tjetrë gridh’ ushtote.

Maje currave tu’ u pshtet’ me fyll shtogut

E buz’ kronit barit zgaçen nen hije

Kndoshin, e ndalej fluturimi i zogut.

E i perkdhelun prej kang’sh, shpell’ e shkambije,

Lête gjarpni i helmuem, e mjedis t’logut,

Ngrehun kryetin perpjet, vrote me shije.

IV

E ti smiren difto qi t’perzêmruemit

Hyji e Elades germoi, e jasht’ zakonit

Dergj e rrenime grumulluen e t’shuemit

E nipave caktuene t’Posejdonit,

Se kah fundi i peqinave t’Mallkuemit

Shperthei kulsheder nëpër gryk’ t’nji stonit;

E si kokerr rrufejet, prej t’aguemit

Frombos vetueses ju perqasi fronit.

T’krokodilit mbas giaset, i flakote

Me nji t’njyme gjelbrore e t’verdh’ gjith shtati

E flak’ e kuqe nëpër sy i vetote.

Krah i zjarrit’ bri stjetullavet i delte,

E surfull turfullote e flak’ lugati

Qi prej fushës për gjys’ malin e shkelte.

V

E nji njegull ndër male, e ’j er’ qelbsinet

E i vap’ e mnershme për gjith’ vend shperndahej,

Ku ndër lugje ma t’rita e n’pod rudinet

Me t’perjetshmen sherbel’ gjineshtra thahej.

Mjedis t’megjeve i shtangun, prej nalcinet

Plandoset qjelli rrokollim, e rrahej

E ndërkryeme për tok’ delja bri trinet,

E regji i shpevet prej trishtimit kjahet.

E gjimoshin t’zharituna blinishtat,

E kjaheshin rreth krojet, e t’trishtueme

Ulkoja e trumat uluroshin naten.

I molisun flakrote ushtari shpaten,

E dnesshin nuset për kunor’ t’vorfnueme,

E vjerr’ gjinit amtuer, disshin ferishtat.

VI

Por qe prej shpellet, ku n’qeti banote,

U çfaq tat’ gjyshi Polifem, e drodhi

Rrotllen e rynit qi mbi báll i ndodhi

Vetem, shkellxore porsi hana plote.

E i farmakuem prej mnijet turfullote

Si harusha për zogj, e nji shit zgjodhi

Nen máje t’madhit Tarabosh, e e hodhi

Kundra bindit, damtuer qi kobe lshote.

Fishklloi ajri për rreth, e bumbulluene

Rrethas permnershem malet, e, si zdapa,

Shkulmat e Drinit pezulli u çuene.

E larg ushtoshin lugjet e Peshtrikut,

E porsi t’shtyeme prej fortun’s, permbrapa

Rrokolloheshin val’t e Adriatikut.

VII

Uluronte prej dhimet e perplasun

Ndër balta t’Buenës, ku fillon koliku,

E terbuemja kulsheder, tue ju qasun,

Stonit t’perparshem qi kish xan’ kreshniku.

Por i veshej prej majavet i rrasun

Nji breshen qetash, si nji rê çeliku

Qi lumbardhat flakrojn’ n’ma t’idhtin t’hasun

Qi ka me anmikun e terbuem anmiku.

E mizoren perfundi ’j mal sa qiella

E nêlt e shtrydhi për gjith an’sh, e ngeli

Aq e madhe për bind u çue gomilla.

E zbriti s’neltit, buzen n’gaz, e shkeli

Polifemi mb’at suke, e n’zane t’kthiella,

“T’Ilirijes,” kumboi, “a ktu temeli.”

VIII

Kumboi njitas ndër malet Ilirike

E ndër fushore t’b[e]gatuna n’grunaje

Zâni i kasnec’ e e ’j brohori jetike,

Qi jehona perdridhte mâje n’mâje

E thirrte Kodri: – O djelmëni kreshnike

Me dhên gur e permend’ leni n’bungaje

Spatat e ngulme, léni tok’ t’fisnike

E léni berret qi kullosin n’zaje;

E hiqni thekshem kah i t’parve a shkámbi,

Ku n’vetina perher’ Fromboja dëfrehej,

Se nji t’rejes seli po i shtrohet lâmi. –

E permbi suken mrekullore u njiti,

E t’gjytetit mbretnuer rrethin, ku t’ngrehej,

Me gjak t’kulshedrés tu’ e vizat’. Shetiti

IX

Prej krahinet kú i mûjshem Labeati

Banon me shqype, e ku perté, e Parthinit

Kullot grigja e mrizon Autarijati

Berret e láme nëpër ujna t’Drinit;

Porsi çuna t’nji shpis qi fton i jati,

Avulluesa sinjoreve t’Shkodrinit

Ju veshne Ilirsit me hiti, ku fati

I atmes ma t’lergun ja perkrahte fqinit.

E kndoshin çetat tui u zbrit’, e ushtoshin

Fush’ e lugje t’gjelbrueme e shéna e prroje,

N’brohorijet t’ushtris kur n’pun’ u lshoshin.

E ’i popull i pafar’ rreth suket vlote,

Porsi shemet e bletve nëpër zgjoje,

Tuj ngreh’ shka naten hyj mizuer do t’rrxote.

X

Ngri prej mneret t’çudimeve s’vetove,

E permbledhun rreth malesh Ilirija:

E t’Shuguruemit e Bindit, n’uzdaj plote,

Shqyrtoshin shortet si ju nepte dija.

E pvetshin t’shpardhit, qi për an’ mbretnote,

Gjethin kuvénd’s me dshir e nëpër vija

Zanet e rrgjanta qi Sentona lshote

E val’t qi luente e Posejdonit hija.

Por i trúmun Dodonasit nuk flitte

Shpardhi n’bungajet, e nuk bzâte rrjedha

Me tingllime t’argjanta për kah rrshitte.

Ankim prej qiellet t’Ilirjakve s’ndihej,

As e flladit ndivnues s’ankohej dredha:

Por paq i kandshëm prej Hyjnijet shifej.

XI

I madhnueshem shkelzete bregut t’Drinit,

Prej mermerit katruer t’dhenun, prej arit

Xhixhlloj’s nen rreze qi pershkrepshin s’parit,

Tempull i ngrehun hyjnave t’Elinit.

E mbarshtrojsit e Zeusit n’petka linit,

Stolisun kryetin me kunora larit,

Ndezne kémcat rreth lternavet për s’mbarit,

Tuj ftue t’idhnuemit hyjenor’t e fqinit.

Kersitte kêmi mbrenda kup’s s’prarueme:

E shkul tu’ u çuemun, nëpër qiell t’faltores

Tymi i erkândshem fjolla fjolla hypë.

Gjimoi moti ne e rrmakt, e zâne t’mbulueme

Shungulluene prej s’neltit t’nji dritores:

– Aferdita për fli Rozafen lypë. –





Prei giûhësh të hueja






Váji i dallëndyshës

T. Grossi


Moj dallëndyshë shtegtore e rmyeshme,

Qi po pshtete n’at balkue,

Per gjith nádje ’j kangë t’mallënjyeshme

Aq permallshem tui këndue;

Ç’do me m’thanë mb’at giuhë vajtore

Moj dallëndysheza shtegtore?

Lerg gjithkújit e n’vení

Lânë prei fatit tand qi t’treti,

A thue kjáke per vetmí,

A t’çoj máll me váj û shkreti?

Kjàj, o kjáj, mb’at giuhë vajtore,

Moj dallëndýsheza shtegtore.

Por prep ndryshe â puna e jote:

Sá do pak flutron me krahë,

Fush’ e male kah kalote

I kerkon tui dnesë gjithkahë;

Per gjith ditë mb’at giuhë vajtore

Atê thrret, dallëndyshë shtegtore.

Ah! kish t’mundem… por shterngimi

I ktij burgut s’m’len me shfrye,

As frymë éret as lulzimi

S’mbërrín i diellit tui shkelxye;

Me zi ankimet qi bâj prore

Ti m’i ndien, dallëndyshë shtegtore.

Qe shtatori tesh mâ mbërrîni

E pá m’lanun nuk po ndale;

Ké me shkue kû lulzon vërrini,

Me ndjerz tjer’ e tjera male

Ké m’u falë mb’at giûhë vajtore,

Moj dallëndýsheza shtegtore.

Une atëherna per gjith náde,

T’çilmen lotve syt e mí,

Tu u sjellë bora kollovráde,

Tesh kujtoj se endè po ndij

At zân tand qi per mue prore

M’vjen se ankon, dallëndyshë shtegtore.

Ndoshta’j kryq kúr t’vîn prêndvéra

Ké me gjetun mbi ket truell:

Permbî tê, dallëndyshë e mjera,

Ndalu’j herë se fati t’suell;

M’lut pushim mb’at giûhë vajtore,

Moj dallëndýsheza shtegtore.







Vllávrási

Capparozzo


Neper terr qi lëshote nata,

Ngarkue teshat kaliboç,

Per nji pŷllë kû s’rá kurr spata,

Ndiqte rrugen nji djaloç.

Landët e pýllës si’j ujk ju dukshin,

Qi prej ûjet n’mal luron;

Cuba t’rrebtë, qi n’prît’ u strukshin,

Gjethët e lisave kujton.

O Shqypní! gjimote i shkreti,

Male, mbushë me gjuetarë plot;

Kësoll’ e bardhë, kû porsi mbreti

Shkon barija dit e mot.

O ju lugje te Prevezes!

Këtû mue zêmra po m’vajton;

Te ju hâna me dritë t’rrezes

Shtigjt udhtarit ja kalxon.

Fis i dashtun, kû n’dritë dola

Afer détit t’pápshtjellim;

Shpí e bardhë kû s’parit fola

N’prêhen t’nanës tui gjetë pushim.

Njeshtû thote e me trimní

U nis udhës shtegtari prap;

Fishklloj landa tu’ u perzí

E prei frigës ngau djali vrap.

Por m’nji cub mbas gardhit hasi;

Ndalu, i thotë, nuk ké kah mba!

Nji kubure n’brí ja rrasi.

E mbi tokë permbyz e la.

Ah! nanë shkreta! i shuemi bríti,

E permbyz u lëshue mbî’j curr;

Per tre muej e shkreta m’priti,

E tekëndej nuk m’shef mâ kurr.

Po jot’ âmë, si per qestí,

Ja bân gjaksi me idhnim plot;

Ti m’diftò kû rri me shpí,

Fjala e jote nuk hupë dot.

N’skâj t’Shqypnís shkon vorfnisht jeten,

E pá djelm e mjera mbet;

Dy mâ t’mdhajt nder luftna mbeten,

E këtû i treti qe po jet.

Pat nji tjetrë… fija e zânit

Ju kput djalit e gjimoj;

U dridh gjaksi, e aj farë luânit

Pushken n’tokë me’j herë e lëshoj.

Pat nji tjetrë, qi ajò e dote

Permbî dritë të sŷve t’vet;

Kurr prei prêhnit nuk e lëshote:

Shokë nder cuba vojt e gjet.

Vllá, i pergjegji zêmervshtiri,

Njitû t’vrava e këtû po des;

Nuk kam sŷ me m’pá mâ nieri,

Ngryk’ me tý njitû po jes.

Jo, ti shndosh! e fíll te shpija,

Te nanë zeza fluturò:

Pá asnji fëmij’, e mbytë vetmija,

E mbëlon skami: mos e lësho:

Shka t’i tham mandej nanës ngratë

N’kjoftë se pvetë per tý ndo ’j sênd?

Thuej se mora nji rrugë t’giatë,

Se bashkë n’qiell dikúr xâm vênd.







Të vorruemit e Sir John Moore

Wolf


Lodertijat nuk u ndiene,

S’u ndie gjama e miqasís

Kúr fatosin n’vorr e shtiene

E prei luftnave pushoj;

S’pat t’percjellt’ e kalorís

T’falët e armve s’i qilloj.

Neper terr qi lëshote nata

Me i çilë vorrin na shpejtoshim;

E n’nji vorr qi gropoj shpata

Trupi i të dekunit pushon,

Me ’j kandil tu u fikë punoshim,

Me dritë t’zbetë qi hâna lëshon.

Nji pelhurë s’ja pshtuellme shtatit,

As nji rizë at ftyrë s’ja mbëlote;

Me i pritë dhét ndopak te ngratit

Arkë per doret nuk u gjet:

Si ’j luftár qi flên pushote

Vesh’ e njeshë me stolí t’vet.

Dhimshem burrin tui ankue

Neper buzë, e salikueme;

Por nji váj qi me diftue

T’dhimt’ e zêmers kúi s’i pshtoj.

Tui këqyrë vorrin u kujtueme

Se’j ditë tjetrë bic’ agoj.

Kúr nen krye i vuem nji gúr

Me fjetë burri per gjithmonë,

Mbi ftyrë t’tij, mênduem, dikúr

Kamba e t’huejit ah! tash shklet;

Andej détin, kû t’pázonë

Pushka e inglizit nuk e pret.

Mbî vorr t’tij dikúr trimnín

Tham’, ja shán pá frigë ushtari:

Por jo! i vrámi vet ndjerzín

Ká me mujt me e çuemun n’cak.

Kû e vûe dora e inglizve, udhtari

Jo ket vorr s’e prek aspak.

Tui mbarue ket veprë mëshiret

U avit koha me kalue;

Krizma e jonë me ’j tjetrë díret

Qi mâ rrebët po shungullon;

Lerg e lerg tui bumbullue

Mb’armë anmiku rrokull lëshon.

N’vênd kû gjakun derdhi trimi

Ja ruen trupin veç shkretija;

E nji rrasë, kû t’vêhej shkrimi

Me e permêndun nuk u gjet.

Na e lamë burrin, por trimnija

N’buzë të vorrit me tê jet.







Mbreti i Tules

W. Goethe


Deri n’dekë besnik ke s’thohet

Ishte n’Tule ’j padishá:

Diq e dashtna mbas do kohet

E’j got’ arit shêj i la.

Sá at gotë arit gja nuk dote,

E gjithmonë me têne piu;

Por ka ’j lot per faqe i shkote

Gjith sá herë pite fatziu.

Kúr pau védin tui mbarue

Njehë gjytetet e gjithshka

Trashigimtarit ja la shkrue,

Por putirin nuk ja la.

N’ndêje t’parve, n’buzë të détit,

Gjith parsín n’nji gost’ i thrret;

Ulet n’gost’ e ká rreth védit

Mbledhun bashkë parsín e vet,

E t’ksáj t’kandshmes jetë dishirin

Piu mâ t’mbramin e lumnoj

Písi plak, mandej putirin

Nder vál’ t’détit e flakroj.

Tui u zhyt’ e pau n’fund t’zállit,

Tui këcye nêlt, tui hupë me turr;

E n’at ças i ránë prei bállit

Fikun sŷt e s’piu mâ kurr.





Juvenilja
u shkrua nga Ndre Mjeda dhe u botua më 1917.



Ky botim elektronik u përgatit nga vullnetarët e Fletoreve dhe u përditësua më 25 shtator 2026.

Versioni më i ri gjendet gjithmonë te fletoret.com/ndre-mjeda/juvenilja.

